I Thy og på Mors kan man nu få hjælp via en facebookgruppe, hvis det kniber med at få den daglige økonomi til at hænge sammen.

Også i Midt- og Vestjylland kan det mærkes, at danskerne på det seneste har fået færre penge mellem hænderne på grund af krig og inflation. En facebookgruppe forsøger nu at hjælpe de folk, der er allermest trængte i økonomien. - Vi får rigtig mange flere henvendelser. Det er eksploderet, siger Helene Tarp. Hun er administrator for gruppen “Næstehjælperne Thy og Mors”, som nu er oppe på 2.500 medlemmer. Helene Tarp har specielt et blødt punkt. - Det er værst, når der er børn og dyr. Små børn skal jo have mad for at vokse og trives, fortæller Helene Tarp. Det er ikke luksusvarer, der bliver efterspurgt i gruppen, men derimod det allermest nødvendige til hverdagen. - Toiletpapir, mælk, rugbrød, pålæg, frugt, grønt. Det er basisvarer, man bruger i dagligdagen, der simpelthen er for dyrt nu, vurderer næstehjælperen. Grænseoverskridende at bede om hjælp En af dem, der har valgt at benytte gruppen, fordi hun er presset på pengepungen, er Helene Holm. Hun er kontanthjælpsmodtager og bor i Sjørring. - Det er grænseoverskridende at bede om hjælp. Det er det, erkender hun. Og hun har da også haft sine overvejelser ved at lave et opslag i gruppen. - Hvis jeg nu laver det her opslag, hvor jeg spørger om hjælp til mælk eller pålæg, eller hvad det nu er, risikerer man så at blive haglet ned? var nogle af hendes tanker, før hun kastede sig ud i det. Helen Holm giver selv svaret. - Men der vil jeg sige, den her gruppe, den er simpelthen så god, fordi den gode tone den er så værdsat derinde, fastslår hun. - Der er ikke nogen, der ser negativt på én, fordi man søger hjælp, tilføjer Helene Holm. - Der skal fandme bare være en god tone, fordi det er så svært at bede om hjælp i forvejen, pointerer administrator for gruppen, Helene Tarp. Jublende initiativtagere Helene Tarp dykkede ned i sin egen kummefryser og fik pakket nogle poser til sin navnesøster. Det var noget, der gjorde stort indtryk. - Det var meget overvældende, at der lige pludselig stod sådan en hel række af bæreposer og toiletpapir til mig, husker Helene Holm. Men gruppen ved godt, den går nogle endnu sværere måneder i møde. Derfor har de netop fået sat køleskabe op fire steder i Thy og på Mors. - Folk de kan køre ud, med det de har i overskud, og så kan andre komme og hente, hvis de har brug for det, oplyser Helene Tarp. Køleskabene står hos private. - Og det er jo nogen, der har overskud til at sige: Jeg vil fandme gerne gøre det her. Jeg vil hjælpe. Og så sidder vi jo her i det administrative og siger: Jaaa, I er seje. Det er jo det hele værd, siger Helene Tarp fuld af glød i øjnene.